बिहार की राजनीति में काफी सम्मान के साथ याद किए जाने वाले दिवंगत कर्पूरी ठाकुर ने पहली बार पिछड़ी जातियों को वर्गीकृत करते हुए अति पिछड़ी जाति की अवधारणा को राजनीतिक स्वीकृति प्रदान की थी। यह वह सामाजिक समूह है जो राजनीतिक- सामाजिक, आर्थिक एवं शैक्षणिक वंचना से मुक्ति के लिए पिछड़ों का साथ देता रहा है। पर सच्चाई यह भी थी कि आर्थिक-सामाजिक और शैक्षणिक दृष्टि से बेहद कमजोर और जातीय रूप से छोटे-छोटे टुकड़ों में विभाजित इन समूहों का जमीनी स्तर पर पहला टकराव दबंग पिछड़ों से ही था और इस बात की पूरी आशंका थी कि यदि इनके लिए अलग से सुरक्षात्मक उपाय नहीं किए गए तो सत्तासीन समूहों से संघर्ष में निकला अमृत दबंग पिछड़े ही गटक जाएंगे।